text: Regionen tjekker tusindvis af bilag
  11 marts 2015 kl. 07.02
  Efter det er kommet frem at en overlæge fra Odense Universitetshospital (OUH) angiveligt har misbrugt forskningsmidler privat, skal alle forskningsbilag på Region Syddanmarks fire sygehuse nu kulegraves.
  Det er regionens sundhedsdirektør Jens Elkjær som har taget beslutningen om at kulegrave de mange konti vedrørende forskningsmidler, det skriver JydskeVestkysten onsdag.
  Sygehusene med konti med forskningsmidler er Sygehus Lillebælt, Sydvestjysk Sygehus og Sygehus Sønderjylland samt OUH.
  -Det er tvingende nødvendigt for sygehusenes omdømme af få kulegravet alle konti, siger Jens Elkjær til avisen.
  Hvor mange bilag der skal efterses i sømmene, er endnu ikke klarlagt, men alene på OUH er det omkring 5000 bilag.
  Jens Elkjær regner med at have et samlet overblik over antallet af bilag der skal tjekkes inden udgangen af marts 2015.
  